Document ID: 32019R0887

Reference:
29.5.2019
RO
Jurnalul Oficial al Uniunii Europene
L 142/16
REGULAMENTUL DELEGAT (UE) 2019/887 AL COMISIEI
din 13 martie 2019
privind regulamentul financiar-tip pentru organismele de parteneriat public-privat menționate la articolul 71 din Regulamentul (UE, Euratom) 2018/1046 al Parlamentului European și al Consiliului
COMISIA EUROPEANĂ,
având în vedere Tratatul privind funcționarea Uniunii Europene
având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (1), în special articolul 71 al treilea paragraf,
întrucât:
(1)
Prin Regulamentul delegat (UE) nr. 110/2014 (2), Comisia a adoptat regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (3).
(2)
Regulamentul (UE, Euratom) nr. 966/2012 a fost abrogat și înlocuit de Regulamentul (UE, Euratom) 2018/1046. Prin urmare, este necesar să se adopte un regulament financiar-tip pentru organismele de parteneriat public-privat menționate la articolul 71 din Regulamentul (UE, Euratom) 2018/1046 (denumite în continuare „organisme PPP”).
(3)
Pentru a adopta norme care să asigure o bună gestiune financiară a fondurilor Uniunii și pentru a permite organismelor PPP să își adopte propriile norme financiare, este necesar să se adopte un regulament financiar-tip pentru aceste organisme. Normele financiare ale organismelor PPP nu se pot îndepărta de prezentul regulament decât în cazul în care nevoile lor specifice impun acest lucru și cu acordul prealabil al Comisiei.
(4)
Regulamentul financiar-tip pentru organismele PPP ar trebui să fie în concordanță cu dispozițiile Regulamentului (UE, Euratom) 2018/1046 și ar trebui să permită simplificări și clarificări suplimentare pentru a ține seama de experiența dobândită în urma aplicării acestora.
(5)
În urma adoptării Regulamentului (UE, Euratom) 2015/1929 al Parlamentului European și al Consiliului (4), Regulamentul delegat (UE) 2015/2461 al Comisiei (5) a modificat Regulamentul delegat (UE) nr. 110/2014 al Comisiei privind regulamentul financiar-tip pentru organismele de parteneriat public-privat în vederea alinierii normelor privind descărcarea de gestiune, raportarea și auditul extern la cele aplicabile organelor menționate la articolul 70 din Regulamentul (UE, Euratom) 2018/1046. Normele privind guvernanța, auditul intern și răspunderea aplicabile organismelor PPP ar trebui să fie armonizate cu dispozițiile corespunzătoare ale Regulamentului delegat (UE) 2019/715 al Comisiei (6), aplicabil organelor menționate la articolul 70 din Regulamentul (UE, Euratom) 2018/1046.
(6)
Dat fiind faptul că Regulamentul delegat (UE) nr. 1268/2012 al Comisiei (7) a fost abrogat, ar trebui să se elimine și cerința ca organismele PPP să își adopte propriile norme de punere în aplicare.
(7)
Organismele PPP ar trebui să își întocmească și să își execute bugetul în conformitate cu principiile bugetare ale unității, exactității bugetare, anualității, echilibrului, unității de cont, universalității, specificității și bunei gestiuni financiare, ceea ce necesită transparență și un control intern eficace și eficient.
(8)
Pentru a se asigura continuitatea operațiunilor și pentru a permite angajarea cheltuielilor administrative curente la sfârșitul unui exercițiu financiar, organismele PPP ar trebui să aibă posibilitatea, în anumite condiții, să angajeze în avans aceste cheltuieli din creditele prevăzute pentru următorul exercițiu financiar.
(9)
Ținând seama de caracteristicile specifice ale organismelor PPP, acestea nu ar trebui să aibă posibilitatea de a recurge la sponsorizarea corporativă.
(10)
Conceptul de performanță în ceea ce privește bugetul ar trebui să fie clarificat. Performanța ar trebui să fie corelată cu principiul bunei gestiuni financiare. Ar trebui să se definească principiul bunei gestiuni financiare. Ar trebui să se stabilească o legătură între, pe de o parte, obiectivele prevăzute și indicatorii de performanță și, pe de altă parte, rezultatele, precum și economia, eficiența și eficacitatea în materie de utilizare a creditelor.
(11)
Pentru a se asigura punerea în aplicare globală a sarcinilor și a activităților unui organism PPP, acesta ar trebui să aibă posibilitatea de a înregistra creditele neutilizate aferente unui anumit exercițiu financiar în estimarea veniturilor și cheltuielilor pentru următoarele trei exerciții financiare.
(12)
Este necesar să se specifice competențele și responsabilitățile contabilului și ale ordonatorului de credite, ținând seama de caracterul public-privat al organismelor PPP. Ordonatorii de credite ar trebui să fie pe deplin responsabili pentru toate operațiunile de venituri și cheltuieli efectuate sub autoritatea lor și să răspundă pentru acțiunile lor, inclusiv, dacă este necesar, prin aplicarea unor proceduri disciplinare. Pentru a preveni erorile și neregulile, ordonatorii de credite ar trebui să instituie o strategie de control multianuală care ar trebui să se întemeieze pe considerente bazate pe riscuri și privind raportul cost-eficacitate.
(13)
Pentru a garanta faptul că fiecare organism PPP răspunde de execuția bugetului său și respectă obiectivele care i-au fost atribuite la momentul înființării sale, organismele PPP ar trebui să aibă posibilitatea, atunci când este necesar, de a angaja organisme externe din sectorul privat pentru îndeplinirea sarcinilor care le-au fost atribuite, atunci când este necesar, cu excepția cazului în care aceste sarcini nu implică o misiune de serviciu public sau orice exercitare a unor competențe discreționare de apreciere.
(14)
Pentru a facilita execuția creditelor lor și în conformitate cu principiul bunei gestiuni financiare, organismele PPP ar trebui să aibă posibilitatea de a încheia acorduri privind nivelul serviciilor în conformitate cu articolul 59 alineatul (3) din Regulamentul (UE, Euratom) 2018/1046, în special cu instituțiile Uniunii și cu alte organe ale Uniunii. Ar trebui să se asigure o raportare corespunzătoare referitoare la aceste acorduri privind nivelul serviciilor.
(15)
Pentru a îmbunătăți raportul cost-eficacitate, organismele PPP ar trebui să aibă posibilitatea de a partaja sau de a transfera servicii altui organism sau Comisiei, în special permițându-i contabilului Comisiei să preia toate sau o parte dintre sarcinile contabilului organismului PPP.
(16)
Pentru a identifica și a gestiona în mod corect riscul unui conflict de interese real sau perceput, organismele PPP ar trebui să aibă obligația de a adopta norme privind prevenirea și gestionarea conflictelor de interese. Aceste norme ar trebui să țină seama de orientările furnizate de Comisie.
(17)
Ar trebui să se stabilească principiile de urmat în ceea ce privește operațiunile de venituri și cheltuieli ale fiecărui organism PPP.
(18)
În conformitate cu caracterul specific al organismelor PPP, membrii acestora ar trebui să suporte costurile aferente contribuției lor la costurile administrative ale organismului PPP. Beneficiarii terți ai fondurilor furnizate de un organism PPP nu ar trebui să contribuie la aceste costuri în mod direct sau indirect și sub nicio formă și aceștia nu ar trebui să fie invitați sau acestora nu ar trebui să li se solicite să contribuie la costurile administrative ale organismului PPP atunci când participă la proiecte cofinanțate de organismul respectiv.
(19)
Organismele PPP își adoptă programul anual de lucru pentru un anumit an până la sfârșitul anului anterior. Acest program anual de lucru ar trebui să conțină o descriere a activităților care urmează să fie finanțate și să precizeze sumele alocate fiecăreia dintre acestea, informații privind strategia globală de punere în aplicare a programului încredințat organismului PPP, precum și strategia de îmbunătățire a eficienței și a sinergiilor. Programul anual de lucru ar trebui să conțină, de asemenea, o strategie în materie de gestionare organizațională și sisteme de control intern, inclusiv o strategie antifraudă și precizarea măsurilor menite să prevină repetarea cazurilor de conflict de interese, nereguli și fraudă, în special atunci când deficiențele au condus la formularea unor recomandări critice.
(20)
În plus față de formele de contribuție din partea Uniunii deja consacrate (rambursarea costurilor eligibile suportate efectiv, costurile unitare, sumele forfetare și finanțarea la rate forfetare), este oportun să se permită organismelor PPP să acorde sprijin prin intermediul unor finanțări care nu sunt legate de costurile operațiunilor relevante. Această formă suplimentară de finanțare ar trebui să se bazeze pe îndeplinirea anumitor condiții ex ante sau pe rezultatele obținute, măsurate prin raportare la obiective intermediare stabilite anterior sau prin intermediul indicatorilor de performanță.
(21)
Pentru a proteja interesele financiare ale Uniunii, organismelor PPP ar trebui să li se aplice normele privind un sistem unic de detectare timpurie și de excludere, instituit de Regulamentul (UE, Euratom) 2018/1046.
(22)
Pentru a consolida guvernanța organismelor PPP, acestea ar trebui să raporteze fără întârziere Comisiei cazurile de fraudă, neregulile financiare și investigațiile aferente.
(23)
Date fiind caracterul public-privat al organismelor PPP și, în special, contribuția sectorului privat la bugetele organismelor PPP, ar trebui să se prevadă proceduri flexibile de atribuire a contractelor de achiziții publice. Aceste proceduri ar trebui să respecte principiile transparenței, proporționalității, egalității de tratament și nediscriminării și se pot îndepărta de dispozițiile relevante prevăzute în Regulamentul (UE, Euratom) 2018/1046. Se preconizează că o cooperare consolidată între membrii organismelor PPP va contribui la o furnizare mai bună și mai ieftină de bunuri și servicii, precum și la evitarea costurilor excesive în gestionarea procedurilor de achiziții publice. Pentru furnizarea de bunuri, prestarea de servicii sau executarea de lucrări pe care acești membri le asigură în mod direct și fără să facă apel la terți, organismele PPP ar trebui, prin urmare, să aibă posibilitatea de a încheia contracte fără a recurge la o procedură de achiziții publice cu membrii lor, alții decât Uniunea.
(24)
Organismele PPP ar trebui să aibă posibilitatea de a recurge la experți externi pentru evaluarea cererilor de granturi, a proiectelor și a ofertelor, precum și pentru furnizarea de avize și consiliere în cazuri specifice. Acești experți ar trebui să fie aleși în conformitate cu principiile nediscriminării, egalității de tratament și absenței conflictului de interese.
(25)
În ceea ce privește acordarea de granturi și premii, pentru a se asigura o punere în aplicare coerentă a acțiunilor gestionate direct de către Comisie, ar trebui să se aplice dispozițiile relevante ale Regulamentului (UE, Euratom) 2018/1046, sub rezerva dispozițiilor specifice ale actului constitutiv al organismului PPP sau ale actului de bază al programului a cărui punere în aplicare este încredințată organismului PPP.
(26)
În temeiul articolului 8 alineatul (1) din Regulamentul (UE, Euratom) nr. 883/2013 al Parlamentului European și al Consiliului (8), organismele PPP transmit Oficiului European de Luptă Antifraudă, fără întârziere, orice informații legate de posibile acte de fraudă, de corupție sau orice altă activitate ilegală care afectează interesele financiare ale Uniunii. În temeiul articolului 24 alineatul (1) din Regulamentul (UE) 2017/1939 al Consiliului (9), organismele PPP denunță fără întârziere la Parchetul European orice comportament infracțional pentru care acesta ar putea să își exercite competența în conformitate cu regulamentul menționat. Pentru a consolida guvernanța organismelor PPP, acestea ar trebui, de asemenea, să raporteze fără întârziere Comisiei cazurile de fraudă, neregulile financiare, precum și investigațiile. Comisia și organismele PPP ar trebui să instituie proceduri care să protejeze în mod corespunzător datele cu caracter personal și să asigure respectarea principiului necesității de a cunoaște în cadrul oricărei transmiteri de informații legate de cazuri de presupusă fraudă și de presupuse alte nereguli și în cadrul investigațiilor în desfășurare sau finalizate.
(27)
Regulamentul delegat (UE) nr. 110/2014 ar trebui abrogat. Trimiterile la regulamentul abrogat ar trebui interpretate ca trimiteri la prezentul regulament.
(28)
Pentru a permite adoptarea în timp util a regulamentelor financiare revizuite de către organismele PPP la 1 septembrie 2019 și pentru ca organismele PPP să poată beneficia de simplificarea și alinierea cu Regulamentul (UE, Euratom) 2018/1046, prezentul regulament ar trebui să intre în vigoare în regim de urgență,
ADOPTĂ PREZENTUL REGULAMENT:
CAPITOLUL 1
DOMENIUL DE APLICARE
Articolul 1
Obiect
Prezentul regulament stabilește principiile esențiale pe baza cărora organismele de parteneriat public-privat menționate la articolul 71 din Regulamentul (UE, Euratom) 2018/1046 („organisme PPP”) își adoptă propriile norme financiare. Normele financiare ale organismului PPP nu se pot îndepărta de prezentul regulament decât în cazul în care nevoile lor specifice impun acest lucru și cu acordul prealabil al Comisiei, în conformitate cu articolul 71 al patrulea paragraf din Regulamentul (UE, Euratom) 2018/1046. Organismul PPP își publică normele financiare pe site-ul său web.
Articolul 2
Definiții
În sensul prezentului regulament, se aplică următoarele definiții:
1.
„Consiliu de conducere” înseamnă principala entitate internă a organismului PPP care este responsabilă cu luarea deciziilor privind chestiunile financiare și bugetare, indiferent cum este denumită entitatea respectivă în actul constitutiv al organismului PPP;
2.
„director” înseamnă persoana responsabilă cu punerea în aplicare a deciziilor Consiliului de conducere și cu execuția bugetului organismului PPP în calitate de ordonator de credite, indiferent cum este denumită persoana respectivă în actul constitutiv al organismului PPP;
3.
„membru” înseamnă un membru al organismului PPP în conformitate cu actul constitutiv al acestuia;
4.
„act constitutiv” înseamnă instrumentul dreptului Uniunii care reglementează principalele aspecte ale înființării și funcționării organismului PPP.
Se aplică mutatis mutandis articolul 2 din Regulamentul (UE, Euratom) 2018/1046.
Articolul 3
Domeniul de aplicare al bugetului
Pentru fiecare exercițiu financiar, bugetul organismului PPP prevede și autorizează toate veniturile și cheltuielile considerate necesare pentru organismul PPP. Acesta este format din:
(a)
veniturile organismului PPP, care cuprind:
(i)
contribuția financiară a membrilor săi la costurile administrative;
(ii)
contribuția financiară a membrilor săi la costurile de funcționare;
(iii)
veniturile alocate unor posturi specifice de cheltuieli;
(iv)
orice venit generat de organismul PPP;
(b)
cheltuielile organismului PPP, inclusiv cheltuielile administrative.
CAPITOLUL 2
PRINCIPIILE BUGETARE
Articolul 4
Respectarea principiilor bugetare
Întocmirea și execuția bugetului organismului PPP respectă principiile unității, exactității bugetare, anualității, echilibrului, unității de cont, universalității, specificității, bunei gestiuni financiare și transparenței, astfel cum se prevede în prezentul regulament.
Articolul 5
Principiile unității și exactității bugetare
(1)   Toate veniturile și cheltuielile se înregistrează la o linie bugetară din bugetul organismului PPP.
(2)   Nu se poate angaja sau autoriza nicio cheltuială care depășește creditele autorizate de bugetul organismului PPP.
(3)   În bugetul organismului PPP se poate înregistra un credit doar dacă acesta se referă la un element de cheltuieli considerat necesar.
(4)   Dobânzile generate de plățile de prefinanțare efectuate din bugetul organismului PPP nu se înscriu în bugetul organismului PPP.
Articolul 6
Principiul anualității
(1)   Creditele înregistrate în bugetul organismului PPP se autorizează pentru un exercițiu financiar care începe la data de 1 ianuarie și se încheie la data de 31 decembrie.
(2)   Creditele de angajament acoperă costul total al angajamentelor juridice asumate în cursul exercițiului financiar.
(3)   Creditele de plată acoperă plățile efectuate pentru onorarea angajamentelor juridice asumate în exercițiul financiar în curs sau în exercițiile financiare anterioare.
(4)   În ceea ce privește creditele administrative, cheltuielile nu depășesc veniturile preconizate pentru exercițiul financiar respectiv, astfel cum se prevede la articolul 3 litera (a) punctul (i).
(5)   Având în vedere nevoile organismului PPP, creditele neutilizate pot fi înscrise în estimarea veniturilor și cheltuielilor pentru următoarele maximum trei exerciții financiare. Aceste credite trebuie utilizate cu prioritate.
(6)   Alineatele (1)-(5) nu exclud posibilitatea ca angajamentele bugetare pentru acțiuni a căror desfășurare nu se limitează la un singur exercițiu financiar să fie repartizate pe mai multe exerciții financiare în tranșe anuale, în cazul în care actul constitutiv prevede acest lucru sau în cazul în care se referă la cheltuieli administrative.
Articolul 7
Angajarea creditelor
(1)   Creditele înregistrate în buget pot fi angajate cu efect de la 1 ianuarie, după ce bugetul organismului PPP a fost adoptat definitiv.
(2)   Începând cu data de 15 octombrie a exercițiului financiar, cheltuielile administrative curente pot fi angajate în avans din creditele prevăzute pentru exercițiul financiar următor, cu condiția ca respectivele cheltuieli să fi fost aprobate în ultimul buget al organismului PPP, adoptat în mod corespunzător, și numai până la maximum o pătrime din creditele totale corespunzătoare stabilite de Consiliul de conducere pentru exercițiul financiar în curs.
Articolul 8
Principiul echilibrului
(1)   Veniturile și creditele de plată trebuie să fie echilibrate.
(2)   Creditele de angajament nu depășesc contribuția anuală relevantă a Uniunii, astfel cum se prevede în acordul de transfer anual de fonduri încheiat cu Comisia, la care se adaugă contribuțiile anuale ale altor membri decât Uniunea, orice alt venit menționat la articolul 3 și suma aferentă creditelor neutilizate menționate la articolul 6 alineatul (5).
(3)   Organismul PPP nu contractează împrumuturi în cadrul bugetului său.
(4)   Dacă rezultatul bugetar este pozitiv, acesta se înscrie în partea de venituri a bugetului aferent exercițiului financiar următor.
Dacă rezultatul bugetar este negativ, acesta se înscrie în partea de credite de plată a bugetului aferent exercițiului financiar următor.
Articolul 9
Principiul unității de cont
Bugetul organismului PPP se întocmește și se execută în euro, iar conturile se prezintă în euro. Cu toate acestea, pentru fluxurile de numerar, contabilul este autorizat să efectueze operațiuni în alte monede, astfel cum se prevede în normele financiare ale organismului PPP.
Articolul 10
Principiul universalității
(1)   Fără a aduce atingere alineatului (2), totalul veniturilor acoperă totalul creditelor de plată. Toate veniturile și cheltuielile se înregistrează integral fără a fi ajustate între ele, sub rezerva unor eventuale dispoziții specifice ale normelor financiare ale organismului PPP privind cazurile în care se pot efectua anumite deduceri din cererile de plată care, în acest caz, se ordonanțează la valoarea netă.
(2)   Veniturile alocate pentru un anumit scop, cum ar fi veniturile provenite de la fundații, din subvenții, din cadouri și din moșteniri, se utilizează pentru a finanța elemente de cheltuieli specifice.
(3)   Directorul poate accepta orice donație făcută organismului PPP, cum ar fi veniturile provenite de la fundații, din subvenții, din cadouri și din moșteniri.
Acceptarea donațiilor care pot implica obligații financiare semnificative este supusă aprobării prealabile a Consiliului de conducere, care hotărăște în termen de două luni de la data la care i-a fost prezentată cererea. În cazul în care Consiliul de conducere nu ia o decizie în termenul menționat, se consideră că donația este acceptată.
Limita peste care obligațiile financiare sunt considerate semnificative se stabilește printr-o decizie a Consiliului de conducere.
Articolul 11
Sponsorizarea corporativă
Organismelor PPP nu li se aplică articolul 26 din Regulamentul (UE, Euratom) 2018/1046.
Articolul 12
Principiul specificității
(1)   Creditele se alocă pentru un anumit scop, cel puțin pe titluri și pe capitole.
(2)   Directorul poate efectua transferuri de credite:
(a)
de la un titlu la altul, în limita a maximum 10 % din creditele pentru exercițiul financiar înscrise la linia de la care se efectuează transferul;
(b)
de la un capitol la altul și în cadrul fiecărui capitol, fără limită.
(3)   Peste limita prevăzută la alineatul (2), directorul poate să propună Consiliului de conducere transferuri de credite de la un titlu la altul. Consiliul de conducere are la dispoziție trei săptămâni pentru a se opune transferurilor propuse. După expirarea acestui termen, se consideră că transferurile propuse sunt adoptate.
(4)   Directorul informează Consiliul de conducere cât mai curând posibil cu privire la toate transferurile efectuate în temeiul alineatului (2).
Articolul 13
Principiul bunei gestiuni financiare și performanța
(1)   Creditele se utilizează în conformitate cu principiul bunei gestiuni financiare și, prin urmare, se execută cu respectarea următoarelor principii:
(a)
principiul economiei, care impune obligația ca resursele utilizate de organismul PPP în cadrul desfășurării activităților sale să fie puse la dispoziție în timp util, în cantitatea și la calitatea corespunzătoare și la cel mai bun preț;
(b)
principiul eficienței, care se referă la raportul optim dintre resursele utilizate, activitățile întreprinse și îndeplinirea obiectivelor;
(c)
principiul eficacității, care se referă la măsura în care obiectivele urmărite sunt îndeplinite prin intermediul activităților întreprinse.
(2)   În conformitate cu principiul bunei gestiuni financiare, utilizarea creditelor se axează pe performanță și, în acest scop:
(a)
obiectivele activităților se stabilesc ex ante;
(b)
progresele înregistrate în ceea ce privește îndeplinirea obiectivelor se monitorizează cu ajutorul unor indicatori de performanță;
(c)
progresele înregistrate și problemele întâmpinate în ceea ce privește îndeplinirea acestor obiective se raportează Parlamentului European și Consiliului, în conformitate cu articolul 16 alineatul (2) litera (d) și cu articolul 23 alineatul (2).
(3)   Pentru toate sectoarele de activitate incluse în bugetul organismului PPP se stabilesc, dacă este cazul, obiective specifice, măsurabile, realizabile, relevante și încadrate în timp, menționate la alineatele (1) și (2), precum și indicatori relevanți, acceptați, credibili, simpli și robuști. Directorul transmite în fiecare an Consiliului de conducere informații cu privire la indicatori, cel târziu la prezentarea documentelor care însoțesc proiectul de buget al organismului PPP.
(4)   Cu excepția cazului în care actul constitutiv prevede efectuarea unor evaluări de către Comisie, organismul PPP realizează, în vederea îmbunătățirii procesului decizional, evaluări, inclusiv evaluări retrospective, care sunt proporționale cu obiectivele și cheltuielile. Rezultatele evaluării se transmit Consiliului de conducere.
(5)   Evaluările retrospective analizează performanța activității, inclusiv aspecte cum ar fi eficacitatea, eficiența, coerența, relevanța și valoarea adăugată europeană. Evaluările retrospective se bazează pe informațiile generate de mecanismele de monitorizare și de indicatorii stabiliți pentru acțiunea în cauză. Acestea se efectuează cel puțin o dată în cursul fiecărui cadru financiar multianual și, dacă este posibil, în timp util pentru a se ține cont de constatările lor în cadrul evaluărilor ex ante sau al evaluărilor impactului care contribuie la elaborarea de programe și activități conexe.
Articolul 14
Controlul intern al execuției bugetare
(1)   În temeiul principiului bunei gestiuni financiare, bugetul organismului PPP se execută în conformitate cu un control intern eficace și eficient.
(2)   În scopul execuției bugetului organismului PPP, controlul intern se aplică la toate nivelurile gestionării și este menit să furnizeze o asigurare rezonabilă cu privire la îndeplinirea următoarelor obiective:
(a)
eficacitatea, eficiența și economia operațiunilor;
(b)
fiabilitatea informațiilor raportate;
(c)
protejarea activelor și a informațiilor;
(d)
prevenirea, detectarea, corectarea și urmărirea subsecventă a fraudelor și a neregulilor;
(e)
gestionarea adecvată a riscurilor legate de legalitatea și regularitatea operațiunilor subiacente, ținându-se seama de caracterul multianual al programelor, precum și de natura plăților în cauză.
(3)   Un control intern eficace și eficient se bazează pe cele mai bune practici internaționale și pe cadrul de control intern stabilit de Comisie pentru propriile sale structuri interne și include, în special, elementele prevăzute la articolul 36 alineatele (3) și (4) din Regulamentul (UE, Euratom) 2018/1046.
Articolul 15
Principiul transparenței
(1)   Bugetul organismului PPP se întocmește și se execută în conformitate cu principiul transparenței, iar conturile se prezintă în conformitate cu principiul menționat.
(2)   Bugetul organismului PPP, care cuprinde și schema de personal și eventualele bugete rectificative, în forma adoptată, inclusiv eventualele adaptări, astfel cum se prevede la articolul 17 alineatul (1), se publică pe site-ul web al organismului PPP în termen de patru săptămâni de la adoptare și se transmit Comisiei și Curții de Conturi.
(3)   Organismul PPP pune la dispoziție pe site-ul său web, până cel târziu la data de 30 iunie a următorului exercițiu financiar în care fondurile au fost angajate din punct de vedere juridic, informații cu privire la destinatarii fondurilor finanțate din bugetul organismului PPP, inclusiv cu privire la experții cu care s-au încheiat contracte în temeiul articolului 44 din prezentul regulament, în conformitate cu articolul 38 din Regulamentul (UE, Euratom) 2018/1046 și într-un format standard, sub rezerva oricărei proceduri specifice prevăzute în actul de bază al programului a cărui punere în aplicare este încredințată organismului PPP.
Informațiile publicate sunt ușor accesibile, transparente și complete. Informațiile se pun la dispoziție cu respectarea întocmai a cerințelor de confidențialitate și securitate, în special a celor de protecție a datelor cu caracter personal prevăzute în Regulamentul (UE) 2018/1725 al Parlamentului European și al Consiliului (10).
CAPITOLUL 3
PLANIFICAREA FINANCIARĂ
Articolul 16
Estimarea veniturilor și cheltuielilor
(1)   Până cel târziu la data de 31 ianuarie a exercițiului financiar care precede exercițiul financiar în care bugetul organismului PPP trebuie să fie executat, organismul PPP transmite Comisiei și celorlalți membri o estimare a veniturilor și cheltuielilor sale, precum și orientările generale care stau la baza estimării respective, împreună cu proiectul programului anual de lucru menționat la articolul 33 alineatul (4). Estimarea veniturilor și cheltuielilor este adoptată de Consiliul de conducere în conformitate cu procedura prevăzută în actul constitutiv al organismului PPP.
(2)   Estimarea veniturilor și cheltuielilor organismului PPP cuprinde:
(a)
o estimare a numărului de posturi permanente și temporare, pe grupe de funcții și pe grade, precum și a numărului de agenți contractuali și de experți naționali detașați, exprimat în echivalent normă întreagă, în limitele creditelor bugetare;
(b)
în cazul în care se modifică numărul persoanelor încadrate, o declarație de justificare a solicitării de noi posturi;
(c)
o estimare trimestrială a plăților și a încasărilor în numerar;
(d)
informații referitoare la progresele realizate în ceea ce privește îndeplinirea tuturor obiectivelor urmărite;
(e)
obiectivele stabilite pentru exercițiul financiar căruia îi corespunde situația estimativă, indicându-se eventualele necesități bugetare specifice aferente realizării acestor obiective;
(f)
costurile administrative ale organismului PPP și bugetul executat de acesta în cursul exercițiului financiar precedent;
(g)
cuantumul contribuțiilor financiare din exercițiul financiar N-1 ale membrilor și valoarea contribuțiilor în natură efectuate de membri, alții decât Uniunea;
(h)
informații cu privire la creditele neutilizate care sunt înscrise pentru fiecare exercițiu financiar în situația estimativă a veniturilor și cheltuielilor în conformitate cu articolul 6 alineatul (5).
Articolul 17
Întocmirea bugetului
(1)   Bugetul organismului PPP și schema de personal, inclusiv numărul de posturi permanente și temporare, pe grupe de funcții și pe grade, precum și numărul de agenți contractuali și de experți naționali detașați, exprimat în echivalent normă întreagă, se adoptă de către Consiliul de conducere, în conformitate cu actul constitutiv al organismului PPP. În normele financiare ale organismului PPP se pot stabili dispoziții detaliate. Orice modificare a bugetului organismului PPP, inclusiv a schemei de personal, face obiectul unui buget rectificativ al organismului PPP, adoptat prin aceeași procedură ca cea utilizată în cazul bugetului inițial al organismului PPP. Bugetul organismului PPP și, dacă este necesar, bugetele rectificative ale organismului PPP se adaptează pentru a se ține seama de valoarea contribuției Uniunii, stabilită în bugetul Uniunii. Bugetul anual pentru un anumit an se adoptă până la sfârșitul anului anterior.
(2)   Bugetul organismului PPP cuprinde o situație a veniturilor și o situație a cheltuielilor.
(3)   Bugetul organismului PPP prezintă:
(a)
în situația veniturilor:
(i)
veniturile estimate ale organismului PPP pentru exercițiul financiar în cauză („exercițiul financiar N”);
(ii)
veniturile estimate pentru exercițiul financiar N – 1 și veniturile pentru exercițiul financiar N – 2;
(iii)
observații adecvate cu privire la fiecare linie de venituri;
(b)
în situația cheltuielilor:
(i)
creditele de angajament și creditele de plată pentru exercițiul financiar N;
(ii)
creditele de angajament și creditele de plată pentru exercițiul financiar anterior și cheltuielile angajate și cheltuielile plătite în exercițiul financiar N – 2, acestea din urmă fiind exprimate, de asemenea, ca procentaj din bugetul organismului PPP pentru exercițiul financiar N;
(iii)
o situație rezumativă a calendarului de plăți scadente în exercițiile financiare ulterioare pentru onorarea angajamentelor bugetare asumate în exercițiile financiare anterioare;
(iv)
observații adecvate cu privire la fiecare subdiviziune.
(4)   Schema de personal prezintă, în paralel cu numărul de posturi autorizate pentru exercițiul financiar, numărul autorizat pentru exercițiul financiar anterior și numărul de posturi efectiv ocupate. Aceleași informații se prezintă și în cazul posturilor temporare, precum și în cazul agenților contractuali și al experților naționali detașați.
CAPITOLUL 4
ACTORII FINANCIARI
Articolul 18
Separarea sarcinilor
(1)   Sarcinile ordonatorului de credite și cele ale contabilului sunt separate și incompatibile între ele.
(2)   Fiecare organism PPP pune la dispoziția fiecărui actor financiar resursele necesare pentru a-și îndeplini sarcinile și un document în care sunt descrise în detaliu îndatoririle, drepturile și obligațiile care îi revin.
Articolul 19
Execuția bugetară în conformitate cu principiul bunei gestiuni financiare
(1)   Directorul îndeplinește sarcinile de ordonator de credite. Directorul execută veniturile și cheltuielile din bugetul organismului PPP în conformitate cu normele financiare ale organismului PPP și cu principiul bunei gestiuni financiare, inclusiv prin asigurarea raportării privind performanța, pe propria sa răspundere și în limitele creditelor autorizate. Directorul răspunde de asigurarea respectării cerințelor privind legalitatea, regularitatea și tratamentul egal al beneficiarilor fondurilor Uniunii.
Fără a aduce atingere responsabilităților ordonatorului de credite în ceea ce privește prevenirea fraudelor și a neregulilor și detectarea acestora, organismul PPP participă la activitățile de prevenire a fraudei desfășurate de Oficiul European de Luptă Antifraudă (OLAF).
(2)   Directorul poate delega competențele de execuție bugetară unor membri ai personalului organismului PPP care intră sub incidența Statutului funcționarilor Uniunii Europene și Regimului aplicabil celorlalți agenți ai Uniunii, prevăzut în Regulamentul (CEE, Euratom, CECO) nr. 259/68 al Consiliului (11) („Statutul funcționarilor”), în cazul în care acesta se aplică personalului organismului PPP, în conformitate cu condițiile prevăzute în normele financiare ale organismului PPP. Persoanele astfel împuternicite pot să acționeze numai în limitele competențelor care le-au fost atribuite în mod expres.
Articolul 20
Competențele și sarcinile ordonatorului de credite
(1)   Bugetul organismului PPP se execută de către director în cadrul departamentelor aflate sub autoritatea sa.
(2)   Pentru a facilita executarea creditelor care le sunt alocate, organismele PPP pot încheia acorduri privind nivelul serviciilor, astfel cum se menționează la articolul 59 din Regulamentul (UE, Euratom) 2018/1046.
(3)   Sarcinile de expertiză tehnică și sarcinile administrative, pregătitoare sau auxiliare care nu implică exercitarea autorității publice sau utilizarea competențelor discreționare de apreciere pot fi încredințate prin contract unor entități externe din sectorul privat, în cazul în care acest lucru se dovedește a fi indispensabil.
(4)   Directorul instituie structura organizațională și sistemele de control intern adecvate pentru îndeplinirea sarcinilor sale, în conformitate cu standardele minime sau cu principiile adoptate de Consiliul de conducere ori pe baza cadrului de control intern stabilit de Comisie pentru propriile sale structuri interne și ținând seama în mod corespunzător de riscurile aferente mediului de gestionare și de natura acțiunilor finanțate. Instituirea unei astfel de structuri și a unor astfel de sisteme se bazează pe o analiză a riscurilor care ține seama de considerente privind raportul cost-eficacitate și performanța acestora.
Directorul poate institui, în cadrul departamentelor sale, o funcție menită să furnizeze cunoștințe de specialitate și consiliere, care să îl ajute să controleze riscurile aferente activităților sale.
(5)   Directorul instituie sisteme pe suport de hârtie sau electronice pentru păstrarea documentelor justificative originale referitoare la execuția bugetului. Aceste documente se păstrează timp de cel puțin cinci ani de la data deciziei prin care Parlamentul European acordă descărcarea de gestiune pentru exercițiul financiar la care se referă documentele. Datele cu caracter personal din documentele justificative se șterg, dacă este posibil, atunci când datele respective nu sunt necesare în scopuri de control și de audit. Articolul 88 din Regulamentul (UE) 2018/1725 se aplică păstrării datelor.
Articolul 21
Controalele ex ante
(1)   Pentru a preveni erorile și neregulile înainte ca operațiunile să fie autorizate și pentru a reduce riscurile de neîndeplinire a obiectivelor, fiecare operațiune face obiectul a cel puțin unui control ex ante referitor la aspectele sale operaționale și financiare, pe baza unei strategii de control multianuale care ține seama de riscuri.
Frecvența și intensitatea controalelor ex ante se stabilesc de către ordonatorul de credite competent, ținând seama de rezultatele controalelor anterioare, precum și de considerentele bazate pe riscuri și privind raportul cost-eficacitate, în temeiul propriei analize a riscurilor. În cazul în care există îndoieli, ordonatorul de credite responsabil cu validarea operațiunilor relevante solicită, în cadrul controlului ex ante, informații suplimentare sau efectuează un control la fața locului în vederea obținerii unei asigurări rezonabile.
Pentru o operațiune dată, verificarea se efectuează de alți membri ai personalului decât cei care au inițiat operațiunea. Membrii personalului care efectuează verificarea nu se află în subordinea membrilor personalului care au inițiat operațiunea.
(2)   Controalele ex ante includ inițierea și verificarea unei operațiuni.
Inițierea și verificarea unei operațiuni sunt funcții separate.
(3)   Prin inițierea unei operațiuni se înțelege ansamblul operațiunilor de pregătire a adoptării actelor de execuție a bugetului organismului PPP de către ordonatorul de credite competent.
(4)   În cadrul controalelor ex ante se verifică dacă documentele justificative solicitate și orice alte informații disponibile sunt coerente.
Scopul controalelor ex ante este de a stabili dacă:
(a)
cheltuielile sunt justificate și respectă dispozițiile aplicabile;
(b)
s-a aplicat principiul bunei gestiuni financiare prevăzut la articolul 13.
În scopul controalelor, o serie de tranzacții individuale similare legate de cheltuielile curente cu salariile, pensiile, rambursarea cheltuielilor de delegație și a cheltuielilor medicale pot fi considerate de către ordonatorul de credite competent ca fiind o singură operațiune.
Articolul 22
Controalele ex post
(1)   Ordonatorul de credite poate să instituie controale ex post pentru a detecta și a corecta erorile și neregulile sau operațiunile după ce acestea au fost autorizate. Aceste controale pot fi organizate pe bază de sondaj, în funcție de riscuri, și țin seama de rezultatele controalelor anterioare, precum și de considerentele privind raportul cost-eficacitate și performanța.
Controalele ex post pot fi efectuate pe bază de documente și, dacă este cazul, la fața locului.
(2)   Controalele ex post se efectuează de alți membri ai personalului decât cei care răspund de controalele ex ante. Membrii personalului care răspund de controalele ex post nu se află în subordinea membrilor personalului care răspund de controalele ex ante.
Ordonatorii de credite competenți și personalul responsabil cu execuția bugetară trebuie să aibă competențele profesionale necesare.
Articolul 23
Raportul anual de activitate consolidat
(1)   Ordonatorul de credite informează anual Consiliul de conducere cu privire la îndeplinirea sarcinilor sale aferente exercițiului financiar N – 1, informarea având forma unui raport anual de activitate consolidat care conține:
(a)
informații privind:
(i)
îndeplinirea obiectivelor și a rezultatelor stabilite în programul anual de lucru menționat la articolul 33, prin raportarea privind setul de indicatori de performanță;
(ii)
punerea în aplicare a programului anual de lucru al organismului PPP, precum și resursele bugetare și de personal ale acestuia;
(iii)
gestionarea organizațională, precum și eficiența și eficacitatea sistemelor de control intern, inclusiv punerea în aplicare a strategiei antifraudă a organismului, rezumatul numărului și al tipului de audituri interne efectuate de auditorul intern, structurile de audit intern, recomandările formulate și acțiunile întreprinse în urma acestor recomandări și a recomandărilor din anii anteriori, astfel cum se menționează la articolele 28 și 30;
(iv)
orice observații ale Curții de Conturi și acțiunile întreprinse în urma acestor observații;
(v)
acordurile privind nivelul serviciilor încheiate în conformitate cu articolul 20 alineatul (2);
(b)
o declarație a ordonatorului de credite în care se precizează dacă, exceptând cazul în care se specifică altfel în cadrul oricăror rezerve emise cu privire la domenii definite de venituri și de cheltuieli, a obținut o asigurare rezonabilă conform căreia:
(i)
informațiile pe care le conține raportul prezintă o imagine corectă și fidelă;
(ii)
resursele alocate activităților descrise în raport au fost utilizate în scopul preconizat și în conformitate cu principiul bunei gestiuni financiare;
(iii)
procedurile de control instituite oferă garanțiile necesare cu privire la legalitatea și regularitatea operațiunilor subiacente.
(2)   Raportul anual de activitate consolidat prezintă rezultatele operațiunilor în raport cu obiectivele stabilite și considerentele privind performanța, riscurile aferente operațiunilor, utilizarea resurselor furnizate, precum și eficiența și eficacitatea sistemelor de control intern, inclusiv o evaluare globală a costurilor și a beneficiilor controalelor.
Raportul anual consolidat se transmite Consiliului de conducere în vederea evaluării.
(3)   Până cel târziu la data de 1 iulie a fiecărui an, Consiliul de conducere transmite Curții de Conturi, Comisiei, Parlamentului European și Consiliului raportul anual de activitate consolidat, împreună cu evaluarea acestuia.
(4)   Este posibil ca în actul constitutiv să se prevadă cerințe suplimentare de raportare în cazuri justificate în mod corespunzător, în special atunci când natura domeniului în care organismul PPP își desfășoară activitatea impune acest lucru.
(5)   După ce a fost evaluat de Consiliul de conducere, raportul anual de activitate se publică pe site-ul web al organismului PPP.
Articolul 24
Protecția intereselor financiare ale Uniunii
(1)   Dacă un membru al personalului implicat în gestiunea financiară și în controlul tranzacțiilor consideră că o decizie pe care trebuie să o aplice sau să o accepte la solicitarea superiorului său implică nereguli sau este contrară principiilor bunei gestiuni financiare sau normelor profesionale pe care trebuie să le respecte acel membru al personalului, acesta îl informează pe director, iar directorul, în cazul în care informația îi este prezentată în scris, răspunde tot în scris. Dacă directorul nu ia măsuri într-un interval de timp rezonabil, date fiind circumstanțele cazului și, în orice situație, în termen de o lună, sau confirmă decizia sau instrucțiunea inițială, iar membrul personalului consideră că această confirmare nu constituie un răspuns rezonabil la preocuparea sa, membrul personalului informează în scris comitetul relevant menționat la articolul 143 din Regulamentul (UE, Euratom) 2018/1046 și Consiliul de conducere.
(2)   În cazul oricărei activități ilegale, al oricărui act de fraudă sau al oricărui act de corupție care poate să prejudicieze interesele Uniunii, ale organismului PPP sau ale membrilor acestuia, angajatul organismului PPP sau un alt membru al personalului acestuia, inclusiv experții naționali detașați în cadrul organismului PPP, își informează superiorul ierarhic direct, îl informează pe director sau informează Consiliul de conducere al organismului PPP ori, în măsura în care sunt vizate interesele Uniunii sau ale organismului PPP, informează direct OLAF sau Parchetul European (EPPO). Contractele încheiate cu auditorii externi care verifică gestiunea financiară a organismului PPP prevăd obligația auditorului extern de a-l informa pe director sau, în cazul în care acesta din urmă poate fi implicat, de a informa Consiliul de conducere cu privire la orice suspiciune de activitate ilegală, de act de fraudă sau de act de corupție care poate să prejudicieze interesele Uniunii, ale organismului PPP sau ale membrilor acestuia.
Articolul 25
Contabilul
(1)   Consiliul de conducere numește un contabil care intră sub incidența Statutului funcționarilor, în cazul în care acesta se aplică personalului organismului PPP, și care acționează pe deplin independent în îndeplinirea sarcinilor sale. În cadrul organismului PPP, contabilul este responsabil cu:
(a)
execuția corectă a plăților, încasarea corectă a veniturilor și recuperarea corectă a creanțelor constatate;
(b)
pregătirea și prezentarea conturilor în conformitate cu capitolul 8 din prezentul regulament;
(c)
punerea în aplicare a normelor contabile și a planului de conturi, în conformitate cu capitolul 8 din prezentul regulament;
(d)
instituirea și validarea sistemelor contabile și, dacă este cazul, validarea sistemelor instituite de ordonatorul de credite pentru furnizarea sau justificarea informațiilor contabile;
(e)
gestionarea trezoreriei.
În ceea ce privește sarcinile menționate la primul paragraf litera (d), contabilul este împuternicit să verifice în orice moment conformitatea cu criteriile de validare.
(2)   Două sau mai multe organisme PPP pot numi același contabil.
De asemenea, pe baza unui acord între organismele PPP și Comisie, contabilul Comisiei poate îndeplini și funcția de contabil al unui organism PPP.
Organismele PPP pot, de asemenea, să încredințeze contabilului Comisiei o parte dintre sarcinile contabilului organismului PPP, ținând seama de considerentele privind raportul cost-beneficiu.
În cazurile menționate la prezentul alineat, acestea iau măsurile necesare pentru a se evita orice conflict de interese.
(3)   Contabilul obține de la ordonatorul de credite toate informațiile necesare pentru întocmirea conturilor care oferă o imagine corectă și fidelă a situației financiare a organismului PPP și a execuției bugetare. Ordonatorul de credite garantează fiabilitatea acestor informații.
(4)   Înainte de adoptarea conturilor de către director, contabilul le semnează, certificând astfel că deține asigurarea rezonabilă că aceste conturi prezintă o imagine corectă și fidelă a situației financiare a organismului PPP.
În sensul primului paragraf, contabilul verifică dacă la întocmirea conturilor s-au respectat normele contabile prevăzute la articolul 47 și dacă au fost contabilizate toate veniturile și cheltuielile.
Contabilul este împuternicit să verifice informațiile primite, precum și să efectueze orice alte verificări pe care le consideră necesare pentru validarea conturilor.
Contabilul formulează rezerve, dacă este necesar, și precizează cu exactitate natura și domeniul de aplicare al acestora.
Sub rezerva alineatului (5), contabilul este singurul împuternicit să gestioneze numerarul și echivalentele de numerar. Contabilul răspunde de păstrarea în siguranță a acestora.
(5)   În îndeplinirea sarcinilor sale, contabilul poate să delege anumite sarcini membrilor personalului care fac obiectul Statutului funcționarilor, atunci când acesta se aplică personalului organismului PPP, în cazul în care delegarea respectivă este indispensabilă pentru îndeplinirea sarcinilor sale în conformitate cu normele financiare ale organismului PPP.
(6)   Fără a aduce atingere vreunei măsuri disciplinare, contabilul poate fi în orice moment suspendat din funcție, temporar sau definitiv, de către Consiliul de conducere. Într-un astfel de caz, Consiliul de conducere numește un contabil interimar.
Articolul 26
Răspunderea actorilor financiari
(1)   Articolele 18-27 nu aduc atingere răspunderii penale care poate să revină actorilor financiari, în conformitate cu dreptul național aplicabil și cu dispozițiile în vigoare privind protecția intereselor financiare ale Uniunii și combaterea actelor de corupție în care sunt implicați funcționari ai Uniunii sau ai statelor membre.
(2)   Fiecare ordonator de credite și fiecare contabil răspunde disciplinar și pecuniar în conformitate cu Statutul funcționarilor. În cazul unor activități ilegale, al unor acte de fraudă sau al unor acte de corupție care pot prejudicia interesele organismului PPP sau ale membrilor acestuia, se sesizează autoritățile și organismele desemnate de legislația aplicabilă, în special OLAF.
(3)   Oricărui membru al personalului i se poate solicita să suporte, parțial sau integral, eventualele daune cauzate organismului PPP ca urmare a unor erori profesionale grave comise în îndeplinirea sarcinilor sale sau în legătură cu aceasta. Autoritatea împuternicită să facă numiri adoptă o decizie motivată, după îndeplinirea formalităților prevăzute în legislația aplicabilă cu privire la aspectele disciplinare.
Articolul 27
Conflictul de interese
(1)   Actorilor financiari în sensul prezentului capitol și celorlalte persoane, inclusiv membrilor Consiliului de conducere, care participă la execuția și gestionarea bugetului, inclusiv la elaborarea actelor pregătitoare aferente, precum și la auditarea sau controlul bugetului le este interzis să ia orice măsură care poate genera un conflict între propriile lor interese și cele ale organismului PPP. De asemenea, aceștia iau măsurile corespunzătoare pentru a preveni apariția unui conflict de interese în ceea ce privește funcțiile aflate în responsabilitatea lor și pentru a aborda situațiile care pot fi, în mod obiectiv, percepute ca un conflict de interese, ținând seama de caracterul specific al organismului PPP, astfel cum se prevede în actul constitutiv al acestuia.
În cazul în care există un risc de conflict de interese, persoana în cauză sesizează autoritatea competentă. Autoritatea competentă confirmă în scris dacă se constată existența unui conflict de interese. În acest caz, autoritatea competentă se asigură că persoana în cauză încetează toate activitățile legate de subiectul în cauză. Autoritatea competentă ia orice măsuri suplimentare necesare.
(2)   În sensul alineatului (1), există un conflict de interese în cazul în care exercitarea imparțială și obiectivă a funcțiilor unui actor financiar sau ale unei alte persoane menționate la alineatul (1) este compromisă din motive care implică familia, viața afectivă, afinitățile politice sau naționale, interesul economic sau orice alt interes personal direct sau indirect.
(3)   Autoritatea competentă menționată la alineatul (1) este directorul. Dacă membrul personalului este directorul, autoritatea competentă este Consiliul de conducere. În cazul unui conflict de interese în care este implicat un membru al Consiliului de conducere, autoritatea competentă este Consiliul de conducere, excluzându-l pe membrul în cauză.
(4)   Organismul PPP adoptă norme privind prevenirea și gestionarea conflictelor de interese și publică anual pe site-ul său web declarațiile de interese ale membrilor Consiliului de conducere.
CAPITOLUL 5
AUDITUL INTERN
Articolul 28
Numirea, competențele și sarcinile auditorului intern
(1)   Organismul PPP dispune de o funcție de audit intern care trebuie îndeplinită în conformitate cu standardele internaționale relevante.
(2)   Funcția de audit intern este îndeplinită de auditorul intern al Comisiei. Auditorul intern nu poate fi nici ordonator de credite, nici contabil.
(3)   Auditorul intern consiliază organismul PPP în ceea ce privește gestionarea riscurilor, prin emiterea unor opinii independente referitoare la calitatea sistemelor de gestionare și control și a unor recomandări pentru îmbunătățirea condițiilor de punere în aplicare a operațiunilor și pentru promovarea bunei gestiuni financiare.
Auditorul intern este responsabil, în special, cu:
(a)
evaluarea caracterului adecvat și a eficacității sistemelor interne de gestionare și evaluarea rezultatelor departamentelor în punerea în aplicare a programelor și a acțiunilor în raport cu riscurile aferente acestora;
(b)
evaluarea eficienței și a eficacității sistemelor interne de control și audit aplicabile fiecărei operațiuni de execuție bugetară.
(4)   Auditorul intern își îndeplinește sarcinile în legătură cu toate activitățile și departamentele organismului PPP. Auditorul intern beneficiază de acces complet și nelimitat la toate informațiile de care are nevoie pentru a-și îndeplini sarcinile, dacă este necesar la fața locului, inclusiv în statele membre și în țări terțe.
(5)   Auditorul intern ia notă de raportul anual de activitate consolidat al ordonatorului de credite menționat la articolul 23 și de orice alte informații identificate.
(6)   Auditorul intern raportează Consiliului de conducere și directorului cu privire la constatările și recomandările sale. Organismul PPP asigură luarea de măsuri conform recomandărilor rezultate în urma auditurilor.
(7)   Auditorul intern prezintă un raport și în oricare dintre următoarele cazuri:
(a)
nu s-au abordat riscurile majore și nu s-a dat curs recomandărilor formulate;
(b)
există întârzieri semnificative în punerea în aplicare a recomandărilor formulate în anii anteriori.
Consiliul de conducere și directorul asigură monitorizarea regulată a punerii în aplicare a recomandărilor formulate în urma auditului. Consiliul de conducere examinează informațiile menționate la articolul 23 și analizează dacă recomandările au fost puse în aplicare pe deplin și în timp util.
Fiecare organism PPP analizează dacă recomandările formulate în rapoartele auditorului său intern sunt adecvate pentru un schimb de bune practici cu celelalte organisme PPP.
(8)   Organismul PPP pune datele de contact ale auditorului intern la dispoziția oricărei persoane fizice sau juridice implicate în operațiunile de cheltuieli, astfel încât această persoană să îl poată contacta în mod confidențial pe auditorul intern.
(9)   Rapoartele și constatările auditorului intern sunt accesibile publicului numai după ce măsurile adoptate pentru punerea lor în aplicare au fost validate de auditorul intern.
Articolul 29
Independența auditorului intern
(1)   Auditorul intern este pe deplin independent atunci când efectuează auditurile. Normele speciale aplicabile auditorului intern sunt stabilite de Comisie și sunt de natură să garanteze independența deplină a auditorului intern în îndeplinirea sarcinilor sale și să stabilească responsabilitatea auditorului intern.
(2)   Auditorului intern nu i se poate da nicio instrucțiune și nu i se poate impune nicio limită în ceea ce privește exercitarea funcțiilor care îi revin, în temeiul numirii sale, conform Regulamentului financiar.
Articolul 30
Instituirea unei structuri de audit intern
(1)   Consiliul de conducere poate institui, acordând atenția cuvenită eficacității costurilor și valorii adăugate, o structură de audit intern care își îndeplinește sarcinile în conformitate cu standardele internaționale relevante.
Scopul, autoritatea și responsabilitatea structurii de audit intern sunt prevăzute în carta de audit intern și fac obiectul aprobării Consiliului de conducere.
Planul anual de audit al structurii de audit intern se întocmește de către directorul acestei structuri, care ia în considerare, printre altele, evaluarea riscurilor în cadrul organismului PPP, efectuată de către director.
Planul anual de audit se revizuiește și se aprobă de către Consiliul de conducere.
Structura de audit intern raportează Consiliului de conducere și directorului cu privire la constatările și recomandările sale.
În cazul în care structura de audit intern a unui singur organism PPP nu este eficientă din punctul de vedere al costurilor sau nu este în măsură să îndeplinească standardele internaționale, organismul PPP poate decide să partajeze o structură de audit intern cu alte organisme PPP care își desfășoară activitatea în același domeniu de politică.
În astfel de cazuri, Consiliile de conducere ale organismelor PPP în cauză convin asupra modalităților practice ale structurii comune de audit intern.
Actorii de audit intern cooperează în mod eficient prin schimburi de informații și rapoarte de audit și, după caz, prin stabilirea de evaluări comune ale riscurilor și prin efectuarea de audituri comune.
(2)   Consiliul de conducere și directorul asigură monitorizarea regulată a punerii în aplicare a recomandărilor formulate de structura de audit intern.
CAPITOLUL 6
OPERAȚIUNILE DE VENITURI ȘI CHELTUIELI
Articolul 31
Execuția veniturilor
(1)   Execuția veniturilor cuprinde estimarea creanțelor, constatarea creanțelor de recuperat și recuperarea sumelor plătite în mod necuvenit. Aceasta cuprinde, de asemenea, renunțarea la creanțele constatate, dacă este cazul.
(2)   Sumele plătite în mod necuvenit se recuperează.
Dacă recuperarea nu s-a efectuat până la scadența prevăzută în nota de debit, contabilul îl informează pe ordonatorul de credite competent și inițiază imediat procedura de recuperare prin orice mijloc legal, inclusiv, dacă este cazul, prin compensare și, dacă acest lucru nu este posibil, prin executare forțată.
În cazul în care intenționează să renunțe, total sau parțial, la recuperarea unei creanțe constatate, ordonatorul de credite competent se asigură că renunțarea este corectă și conformă cu principiul bunei gestiuni financiare și cu principiul proporționalității. Decizia de renunțare se motivează. În decizia de renunțare se precizează măsurile întreprinse pentru recuperarea creanței, precum și elementele de drept și de fapt pe care se bazează.
Contabilul păstrează o listă a sumelor scadente care trebuie recuperate. Lista de creanțe a organismului PPP se organizează în funcție de data emiterii ordinului de recuperare. Contabilul precizează, de asemenea, deciziile de renunțare totală sau parțială la recuperarea sumelor constatate. Lista se anexează la raportul organismului PPP privind gestiunea bugetară și financiară menționat la articolul 53.
(3)   Pentru orice creanță care nu a fost rambursată la data scadenței prevăzută în nota de debit se calculează dobânzi în conformitate cu articolul 99 din Regulamentul (UE, Euratom) 2018/1046.
(4)   Pentru creanțele organismului PPP față de terți și pentru creanțele terților față de organismul PPP se aplică o perioadă de prescripție de cinci ani.
Articolul 32
Contribuțiile membrilor
(1)   Organismul PPP prezintă membrilor săi cereri de plată integrală sau parțială a contribuției lor în condițiile și la intervalele care sunt prevăzute în actul constitutiv sau care au fost convenite cu aceștia.
(2)   Pentru sumele plătite organismului PPP de către membrii săi prin intermediul unei contribuții se calculează dobânzi în beneficiul bugetului organismului PPP.
(3)   Membrii suportă costurile aferente contribuției lor la costurile administrative ale organismului PPP. Beneficiarii finanțării furnizate de organismul PPP, care nu sunt entități membre sau entități constitutive ale membrilor organismului PPP, nu contribuie la aceste costuri, în mod direct sau indirect și sub nicio formă. În special, acești beneficiari nu trebuie să fie invitați sau acestor beneficiari nu trebuie să li se solicite să contribuie la costurile administrative ale organismului PPP atunci când participă la proiecte cofinanțate de organismul PPP.
Articolul 33
Execuția cheltuielilor
(1)   Pentru execuția cheltuielilor, ordonatorul de credite efectuează angajamente bugetare și angajamente juridice, lichidează cheltuieli și ordonanțează plăți și desfășoară activitățile preliminare în vederea execuției creditelor.
(2)   Fiecare element de cheltuieli se angajează, se lichidează, se ordonanțează și se plătește.
Lichidarea cheltuielilor este actul prin care ordonatorul de credite competent confirmă o operațiune financiară.
Ordonanțarea cheltuielilor este actul prin care, după ce a verificat disponibilitatea creditelor, ordonatorul de credite competent dă contabilului instrucțiunea de a plăti cheltuielile lichidate.
(3)   Pentru orice măsură care poate genera o cheltuială de la bugetul organismului PPP, ordonatorul de credite competent efectuează un angajament bugetar înainte de asumarea unui angajament juridic față de terți.
(4)   Prin acceptarea programului anual de lucru al organismului PPP, Consiliul de conducere aprobă cheltuielile operaționale ale organismului PPP pentru activitățile derulate, în măsura în care elementele menționate în prezentul paragraf sunt identificate în mod clar.
Programul anual de lucru cuprinde obiective detaliate și rezultatele preconizate, inclusiv indicatorii de performanță. Acesta conține următoarele:
(a)
o descriere a activităților care urmează să fie finanțate;
(b)
precizarea sumei alocate fiecărei activități;
(c)
informații privind strategia globală pentru punerea în aplicare a programului încredințat organismului PPP;
(d)
strategia de îmbunătățire a eficienței și a sinergiilor;
(e)
strategia în materie de gestionare organizațională și sisteme de control intern, inclusiv strategia sa antifraudă, astfel cum a fost actualizată ultima dată, și precizarea măsurilor menite să prevină repetarea cazurilor de conflict de interese, nereguli și fraudă, în special atunci când deficiențele, raportate în temeiul articolului 23 sau al articolului 28 alineatul (6), au condus la formularea unor recomandări critice.
Organismul PPP își adoptă programul anual de lucru pentru un anumit an până la sfârșitul anului anterior. Programul anual de lucru se publică pe site-ul web al organismului PPP.
Orice modificare substanțială a programului anual de lucru se adoptă prin aceeași procedură ca cea utilizată în cazul programului de lucru inițial, în conformitate cu dispozițiile actului constitutiv.
Consiliul de conducere poate să delege ordonatorului de credite al organismului PPP competența de a aduce modificări nesubstanțiale programului de lucru.
Articolul 34
Termenele
Plata cheltuielilor trebuie efectuată în termenele și în conformitate cu dispozițiile prevăzute la articolul 116 din Regulamentul (UE, Euratom) 2018/1046.
CAPITOLUL 7
EXECUȚIA BUGETULUI ORGANISMULUI PPP
Articolul 35
Forme ale contribuțiilor organismului PPP
(1)   Contribuțiile organismului PPP ajută la realizarea unui obiectiv de politică al Uniunii și la obținerea unor rezultate specificate și pot avea oricare dintre următoarele forme:
(a)
finanțări care nu sunt legate de costurile operațiunilor relevante, bazate pe:
(i)
îndeplinirea unor condiții prevăzute în normele sectoriale sau în decizii ale Comisiei sau
(ii)
obținerea unor rezultate, măsurate prin raportare la obiectivele intermediare stabilite anterior sau prin intermediul indicatorilor de performanță;
(b)
rambursarea costurilor eligibile suportate efectiv;
(c)
costuri unitare, care includ toate categoriile specifice de costuri eligibile sau anumite categorii de costuri eligibile care sunt clar identificate în prealabil printr-o trimitere la o sumă pe unitate;
(d)
sume forfetare, care includ, în mod global, toate categoriile specifice de costuri eligibile sau anumite categorii de costuri eligibile care sunt clar identificate în prealabil;
(e)
finanțări forfetare, care includ categorii specifice de costuri eligibile, clar identificate în prealabil prin aplicarea unui procentaj;
(f)
o combinație între formele menționate la literele (a)-(e).
Contribuțiile organismelor PPP prevăzute la primul paragraf litera (a) se stabilesc în conformitate cu articolul 181 din Regulamentul (UE, Euratom) 2018/1046, cu normele sectoriale sau cu o decizie a Comisiei. Contribuțiile organismului PPP prevăzute la primul paragraf literele (c), (d) și (e) se stabilesc în conformitate cu articolul 181 din Regulamentul (UE, Euratom) 2018/1046 sau cu normele sectoriale.
(2)   Atunci când se stabilește forma adecvată de contribuție, se ține cont în cea mai mare măsură posibilă de interesele și de metodele contabile ale destinatarilor potențiali.
(3)   Ordonatorul de credite competent prezintă finanțările care nu sunt legate de costurile prevăzute la alineatul (1) primul paragraf literele (a) și (f) în raportul anual de activitate consolidat menționat la articolul 23.
Articolul 36
Valabilitatea transversală a evaluărilor
Se aplică mutatis mutandis articolul 126 din Regulamentul (UE, Euratom) 2018/1046.
Articolul 37
Valabilitatea transversală a auditurilor
Se aplică articolul 127 din Regulamentul (UE, Euratom) 2018/1046.
Articolul 38
Utilizarea informațiilor deja disponibile
Se aplică articolul 128 din Regulamentul (UE, Euratom) 2018/1046.
Articolul 39
Cooperarea în vederea protejării intereselor financiare ale Uniunii
Se aplică mutatis mutandis articolul 129 din Regulamentul (UE, Euratom) 2018/1046.
Articolul 40
Informarea Comisiei cu privire la cazurile de fraudă și alte nereguli financiare
(1)   Fără a aduce atingere obligațiilor care îi revin în temeiul articolului 8 alineatul (1) din Regulamentul (UE, Euratom) nr. 883/2013 și în temeiul articolului 24 alineatul (1) din Regulamentul (UE) 2017/1939 al Consiliului, organismul PPP informează fără întârziere Comisia cu privire la cazurile de presupusă fraudă și de presupuse alte nereguli financiare.
În plus, acesta informează Comisia cu privire la orice investigație în desfășurare sau finalizată efectuată de EPPO sau de OLAF și cu privire la orice audit sau control efectuat de Curtea de Conturi sau de Serviciul de Audit Intern (IAS), fără a pune în pericol confidențialitatea investigațiilor.
(2)   În cazul în care este posibil să fie afectată responsabilitatea Comisiei de a executa bugetul Uniunii sau în situațiile care implică un risc potențial grav pentru reputația Uniunii, EPPO și/sau OLAF informează fără întârziere Comisia cu privire la orice investigație în desfășurare sau finalizată, fără a pune în pericol confidențialitatea și eficacitatea acesteia.
Articolul 41
Sistemul de detectare timpurie și de excludere
Se aplică articolul 93 și titlul V capitolul 2 secțiunea 2 din Regulamentul (UE, Euratom) 2018/1046.
Articolul 42
Norme privind procedurile, gestionarea și e-guvernarea
Se aplică mutatis mutandis titlul V capitolul 2 secțiunile 1 și 3 și capitolul 3 din Regulamentul (UE, Euratom) 2018/1046.
Articolul 43
Achizițiile publice
(1)   În ceea ce privește achizițiile publice, se aplică titlul VII din Regulamentul (UE, Euratom) 2018/1046, sub rezerva alineatelor (2)-(5) ale prezentului articol și a oricăror dispoziții specifice din actul constitutiv sau din actul de bază al programului a cărui punere în aplicare este încredințată organismului PPP.
(2)   În cazul contractelor cu o valoare cuprinsă între 60 000 EUR și pragurile prevăzute la articolul 175 din Regulamentul (UE, Euratom) 2018/1046, se pot aplica procedurile prevăzute în capitolul 1 secțiunea 2 din anexa I la Regulamentul (UE, Euratom) 2018/1046 pentru contractele cu o valoare care nu depășește 60 000 EUR.
(3)   Organismul PPP poate, la cererea sa, să participe în calitate de autoritate contractantă la procedurile Comisiei sau la procedurile interinstituționale de atribuire a contractelor și la procedurile de atribuire a contractelor organizate de alte organe ale Uniunii sau de alte organisme PPP.
(4)   Organismul PPP poate să încheie acorduri privind nivelul serviciilor, astfel cum se menționează la articolul 20 alineatul (2), fără să recurgă la o procedură de achiziții publice.
Organismul PPP poate, fără să recurgă la o procedură de achiziții publice, să încheie cu membrii săi, alții decât Uniunea, contracte având ca obiect furnizarea de bunuri, prestarea de servicii sau executarea de lucrări direct de către membrii respectivi, fără să facă apel la terți.
Nu se consideră că bunurile, serviciile sau lucrările prevăzute la primul și la al doilea paragraf fac parte din contribuția membrilor la bugetul organismului PPP.
(5)   Organismul PPP poate să recurgă la proceduri comune de achiziții publice cu autorități contractante ale statului membru gazdă, pentru acoperirea nevoilor sale administrative, sau cu autorități contractante ale statelor membre, ale statelor Asociației Europene a Liberului Schimb sau ale țărilor candidate la aderarea la Uniune care participă la respectivul organism PPP în calitate de membri. În astfel de cazuri, se aplică mutatis mutandis articolul 165 din Regulamentul (UE, Euratom) 2018/1046.
Organismul PPP poate să recurgă la proceduri comune de achiziții publice cu membrii săi din sectorul privat sau cu autoritățile contractante ale țările participante la programele Uniunii care participă la respectivul organism PPP în calitate de membri. În astfel de cazuri, se aplică mutatis mutandis articolul 165 din Regulamentul (UE, Euratom) 2018/1046.
Articolul 44
Experții
(1)   În ceea ce privește selecția experților, se aplică mutatis mutandis articolul 237 din Regulamentul (UE, Euratom) 2018/1046, sub rezerva oricărei proceduri specifice prevăzute în actul de bază al programului a cărui punere în aplicare este încredințată organismului PPP.
Organismul PPP poate să utilizeze listele întocmite de Comisie, de alte organe ale Uniunii sau de alte organisme PPP.
Organismul PPP poate, dacă se consideră oportun și în cazuri justificate în mod corespunzător, să selecteze orice persoană care are competențele adecvate, însă nu este înscrisă pe liste.
(2)   În cazul experților neremunerați, se aplică mutatis mutandis articolul 238 din Regulamentul (UE, Euratom) 2018/1046.
Articolul 45
Granturi
(1)   În ceea ce privește granturile, se aplică titlul VIII din Regulamentul (UE, Euratom) 2018/1046, sub rezerva oricăror dispoziții specifice din actul constitutiv sau din actul de bază al programului a cărui punere în aplicare este încredințată organismului PPP.
(2)   Organismul PPP utilizează sumele forfetare relevante, costurile unitare relevante sau finanțarea forfetară relevantă autorizată în conformitate cu articolul 181 alineatul (3) din Regulamentul (UE, Euratom) 2018/1046 printr-o decizie a ordonatorului de credite al Comisiei care răspunde de programul a cărui punere în aplicare este încredințată organismului PPP. În absența unei astfel de decizii, organismul PPP poate transmite ordonatorului de credite competent al Comisiei o propunere de adoptare, însoțită de o justificare detaliată pentru a-și susține propunerea. Propunerea de decizie trebuie să fie conformă cu articolul 181 alineatul (3) din Regulamentul (UE, Euratom) 2018/1046. Ordonatorul de credite competent al Comisiei notifică organismului PPP decizia sa de a adopta sau de a respinge propunerea și motivele acestei decizii. Ordonatorul de credite competent al Comisiei poate adopta decizia propusă cu modificări, pentru a asigura conformitatea cu articolul 181 alineatul (3) din Regulamentul (UE, Euratom) 2018/1046.
Articolul 46
Premii
(1)   În ceea ce privește premiile, se aplică dispozițiile titlului IX din Regulamentul (UE, Euratom) 2018/1046, sub rezerva alineatului (2) al prezentului articol și a oricăror dispoziții specifice din actul constitutiv sau din actul de bază al programului a cărui punere în aplicare este încredințată organismului PPP.
(2)   Concursurile cu premii cu o valoare unitară de cel puțin 1 000 000 EUR se pot publica numai dacă sunt prevăzute în programul anual de lucru menționat la articolul 33 alineatul (4) și după ce informațiile privind aceste premii au fost înaintate Comisiei, care trebuie să le transmită Parlamentului European și Consiliului, în conformitate cu articolul 206 alineatul (2) din Regulamentul (UE, Euratom) 2018/1046.
CAPITOLUL 8
CADRUL CONTABIL
Articolul 47
Normele contabile
Organismul PPP instituie un sistem contabil care oferă informații exacte, complete și fiabile în timp util.
Contabilul organismului PPP aplică normele adoptate de contabilul Comisiei pe baza standardelor contabile acceptate la nivel internațional pentru sectorul public.
În sensul primului paragraf al prezentului articol, se aplică articolele 80-84 și articolul 87 din Regulamentul (UE, Euratom) 2018/1046. Se aplică mutatis mutandis articolele 85 și 86 din Regulamentul (UE, Euratom) 2018/1046.
Articolul 48
Structura conturilor
Conturile anuale ale organismului PPP se întocmesc pentru fiecare exercițiu financiar, care începe la data de 1 ianuarie și se încheie la data de 31 decembrie. Aceste conturi sunt formate din:
(a)
situațiile financiare ale organismului PPP;
(b)
rapoarte privind execuția bugetului organismului PPP.
Articolul 49
Documente justificative
Fiecare înregistrare în conturi se bazează pe documente justificative corespunzătoare, în conformitate cu articolul 20 alineatul (5) din prezentul regulament.
Articolul 50
Situațiile financiare
(1)   Situațiile financiare se prezintă în euro, în conformitate cu normele contabile menționate la articolul 47 din prezentul regulament, și cuprind următoarele:
(a)
bilanțul, care prezintă toate activele și pasivele, precum și situația financiară existentă la data de 31 decembrie a exercițiului financiar precedent;
(b)
contul de profit și pierdere, care prezintă rezultatul economic al exercițiului financiar precedent;
(c)
situația fluxurilor de trezorerie, care prezintă sumele încasate și plătite în cursul exercițiului financiar și poziția finală de trezorerie;
(d)
situația modificărilor în structura activelor nete, care prezintă o sinteză a mișcărilor înregistrate în cursul exercițiului financiar la rezerve și la rezultatele acumulate.
(2)   Situațiile financiare prezintă informațiile, inclusiv cele privind politicile contabile, într-un mod care să asigure faptul că acestea sunt relevante, fiabile, comparabile și inteligibile.
(3)   Notele la situațiile financiare completează și prezintă observații cu privire la informațiile furnizate în situațiile menționate la alineatul (1) și oferă toate informațiile suplimentare prevăzute de normele contabile menționate la articolul 47 din prezentul regulament și de practica contabilă acceptată la nivel internațional, în cazul în care aceste informații sunt relevante pentru activitățile organismului PPP. Notele conțin cel puțin următoarele informații:
(a)
principiile, normele și metodele contabile;
(b)
note explicative, care prezintă informații suplimentare ce nu sunt incluse în cuprinsul situațiilor financiare, dar sunt necesare pentru o prezentare fidelă a conturilor.
(4)   După încheierea exercițiului financiar și până la data transmiterii conturilor generale, contabilul face orice ajustări care, fără să implice plăți sau încasări pentru exercițiul financiar în cauză, sunt necesare pentru o imagine corectă și fidelă a conturilor respective.
Articolul 51
Rapoarte privind execuția bugetară
(1)   Rapoartele privind execuția bugetară se prezintă în euro și permit efectuarea de comparații pe exerciții financiare. Acestea cuprind:
(a)
rapoarte în care sunt agregate toate operațiunile bugetare ale exercițiului financiar pe venituri și cheltuieli;
(b)
note explicative, care completează și prezintă observații cu privire la informațiile furnizate în rapoarte.
(2)   Rapoartele privind execuția bugetară au aceeași structură ca cea utilizată în cazul bugetului organismului PPP.
(3)   Rapoartele privind execuția bugetară conțin:
(a)
informații privind veniturile, în special modificările în materie de estimări ale veniturilor, execuție a veniturilor și creanțe constatate;
(b)
informații privind modificările survenite în totalul creditelor de angajament și de plată disponibile;
(c)
informații privind utilizarea sumei totale aferente creditelor de angajament și de plată disponibile;
(d)
informații privind angajamentele restante, angajamentele reportate din exercițiul financiar precedent și angajamentele încheiate în cursul exercițiului financiar.
Articolul 52
Conturile provizorii și conturile finale
(1)   Contabilul organismului PPP transmite conturile provizorii contabilului Comisiei și Curții de Conturi până la data de 1 martie a exercițiului financiar următor.
Contabilul organismului PPP transmite, de asemenea, contabilului Comisiei, până la data de 1 martie a exercițiului financiar următor, informațiile contabile necesare în scopuri de consolidare, în modul și formatul stabilite de acesta din urmă.
(2)   În conformitate cu articolul 246 alineatul (1) din Regulamentul (UE, Euratom) 2018/1046, până la data de 1 iunie, Curtea de Conturi formulează observații cu privire la conturile provizorii ale organismului PPP.
(3)   Contabilul organismului PPP transmite contabilului Comisiei, până la data de 15 iunie, informațiile contabile necesare, în modul și formatul stabilite de Comisie, în vederea întocmirii conturilor consolidate finale.
La primirea observațiilor Curții de Conturi cu privire la conturile provizorii ale organismului PPP, contabilul întocmește conturile finale ale organismului PPP. Directorul transmite conturile finale Consiliului de conducere, care emite un aviz cu privire la acestea.
Directorul transmite conturile finale, însoțite de avizul Consiliului de conducere, contabilului Comisiei, Curții de Conturi, Parlamentului European și Consiliului, până la data de 1 iulie a exercițiului financiar următor.
Contabilul organismului PPP transmite, de asemenea, Curții de Conturi și, în copie, contabilului Comisiei, o scrisoare cuprinzând declarațiile conducerii cu privire la aceste conturi finale. Scrisoarea cuprinzând declarațiile conducerii trebuie să fie redactată la aceeași dată la care sunt întocmite conturile finale ale organismului PPP.
Conturile finale sunt însoțite de o notă redactată de contabil, în care acesta declară că respectivele conturi finale au fost întocmite în conformitate cu prezentul titlu și cu principiile, normele și metodele contabile aplicabile.
Până la data de 15 noiembrie a exercițiului financiar următor, se publică, în Jurnalul Oficial al Uniunii Europene, un link către paginile site-ului web unde pot fi consultate conturile finale ale organismului PPP.
Directorul organismului PPP transmite Curții de Conturi, cel târziu până la data de 30 septembrie a exercițiului financiar următor, un răspuns la observațiile formulate în raportul anual al acesteia. Răspunsul directorului se transmite concomitent și Comisiei.
Articolul 53
Raportul anual privind gestiunea bugetară și financiară
(1)   Organismul PPP elaborează un raport privind gestiunea bugetară și financiară aferentă exercițiului financiar. Acest raport prezintă, atât în termeni absoluți, cât și sub formă de procentaj, cel puțin rata de execuție a creditelor, precum și informații sintetizate privind transferurile de credite între diversele posturi bugetare.
(2)   Directorul transmite raportul privind gestiunea bugetară și financiară Parlamentului European, Consiliului, Comisiei și Curții de Conturi până la data de 31 martie a exercițiului financiar următor.
CAPITOLUL 9
AUDITUL EXTERN, DESCĂRCAREA DE GESTIUNE ȘI COMBATEREA FRAUDEI
Articolul 54
Auditul extern
(1)   Un auditor extern independent verifică dacă în conturile anuale ale organismului PPP sunt prezentate în mod corespunzător veniturile, cheltuielile și situația financiară a acestuia, înainte de eventuala consolidare în conturile finale ale Comisiei.
Cu excepția cazului în care se prevede altfel în actul constitutiv, Curtea de Conturi elaborează un raport anual specific referitor la organismul PPP, în conformitate cu cerințele articolului 287 alineatul (1) din Tratatul privind funcționarea Uniunii Europene. La elaborarea respectivului raport, Curtea de Conturi analizează activitatea de audit efectuată de auditorul extern independent menționat la primul paragraf și măsurile luate în urma constatărilor acestuia.
(2)   Organismul PPP transmite Curții de Conturi bugetul său, în forma finală în care a fost adoptat. Organismul PPP informează Curtea de Conturi, cât mai repede posibil, cu privire la toate deciziile și actele adoptate în temeiul articolelor 6, 8 și 12.
(3)   Verificarea efectuată de Curtea de Conturi este reglementată de articolele 254-259 din Regulamentul (UE, Euratom) 2018/1046.
Articolul 55
Calendarul procedurii de descărcare de gestiune
(1)   Parlamentul European, la recomandarea Consiliului, acordă directorului, înainte de data de 15 mai a exercițiului financiar N+2, cu excepția cazului în care actul constitutiv prevede dispoziții contrare, descărcarea de gestiune pentru execuția bugetului aferent exercițiului financiar N. Directorul informează Consiliul de conducere cu privire la observațiile formulate de Parlamentul European, prevăzute în rezoluția care însoțește decizia de descărcare de gestiune.
(2)   În cazul în care nu se poate respecta termenul prevăzut la alineatul (1), Parlamentul European sau Consiliul îl informează pe director cu privire la motivele amânării.
(3)   În cazul în care Parlamentul European amână luarea deciziei de descărcare de gestiune, directorul, în cooperare cu Consiliul de conducere, depune toate eforturile pentru a lua, cât mai repede posibil, măsuri menite să înlăture sau să faciliteze înlăturarea obstacolelor din calea acestei decizii.
Articolul 56
Procedura de descărcare de gestiune
(1)   Decizia de descărcare de gestiune se referă la conturile tuturor veniturilor și cheltuielilor organismului PPP, la rezultatul bugetar, precum și la activele și pasivele organismului PPP prezentate în situația financiară.
(2)   În vederea acordării descărcării de gestiune, Parlamentul European examinează conturile și situațiile financiare ale organismului PPP, după ce Consiliul a examinat deja respectivele conturi și situații financiare. De asemenea, Parlamentul European examinează raportul anual întocmit de Curtea de Conturi, însoțit de răspunsurile directorului organismului PPP, orice rapoarte speciale relevante ale Curții de Conturi referitoare la exercițiul financiar în cauză și declarația de asigurare a Curții de Conturi privind fiabilitatea conturilor și legalitatea și regularitatea operațiunilor subiacente.
(3)   Directorul prezintă Parlamentului European, la cererea acestuia, în același mod ca cel prevăzut la articolul 261 alineatul (3) din Regulamentul (UE, Euratom) 2018/1046, orice informații necesare pentru buna derulare a procedurii de descărcare de gestiune pentru exercițiul financiar în cauză.
Articolul 57
Măsuri luate în urma descărcării de gestiune
(1)   Directorul ia toate măsurile necesare pentru a da curs observațiilor care însoțesc decizia de descărcare de gestiune a Parlamentului European și comentariilor care însoțesc recomandarea de descărcare de gestiune adoptată de Consiliu.
(2)   La cererea Parlamentului European sau a Consiliului, directorul prezintă un raport privind măsurile luate în lumina observațiilor și a comentariilor menționate la alineatul (1). Directorul transmite Comisiei și Curții de Conturi o copie a acestui raport.
Articolul 58
Controale la fața locului efectuate de Comisie, Curtea de Conturi și OLAF
(1)   Organismul PPP acordă personalului Comisiei și altor persoane autorizate de aceasta, precum și Curții de Conturi, acces la spațiile și sediile sale, precum și la toate informațiile, inclusiv la informațiile în format electronic, de care acestea au nevoie pentru efectuarea auditurilor.
(2)   OLAF poate să efectueze investigații, inclusiv controale la fața locului și inspecții, în conformitate cu dispozițiile și procedurile prevăzute în Regulamentul (UE, Euratom) nr. 883/2013 al Parlamentului European și al Consiliului și în Regulamentul (Euratom, CE) nr. 2185/96 al Consiliului (12), pentru a stabili dacă s-a comis o fraudă, un act de corupție sau orice altă activitate ilegală care afectează interesele financiare ale Uniunii.
CAPITOLUL 10
DISPOZIȚII FINALE ȘI TRANZITORII
Articolul 59
Cererile de informații
Comisia și membrii organismului PPP, alții decât Uniunea, pot să ceară organismului PPP orice informații sau explicații necesare privind chestiuni bugetare care se încadrează în domeniile lor de competență.
Articolul 60
Adoptarea normelor financiare ale organismului PPP
(1)   Fără a aduce atingere alineatului (2), fiecare organism PPP menționat la articolul 71 din Regulamentul (UE, Euratom) 2018/1046 trebuie să adopte noi norme financiare în termen de nouă luni de la data la care organismul PPP intră sub incidența articolului 71 din regulamentul menționat.
(2)   Fiecare organism PPP menționat la articolul 71 din Regulamentul (UE, Euratom) 2018/1046 care și-a adoptat deja normele financiare în conformitate cu Regulamentul (UE, Euratom) nr. 966/2012 trebuie să le revizuiască pentru a asigura conformitatea cu prezentul regulament. Normele financiare revizuite intră în vigoare cel târziu la 1 septembrie 2019.
Articolul 61
Abrogare
(1)   Regulamentul delegat (UE) nr. 110/2014 se abrogă cu efect de la data intrării în vigoare a prezentului regulament. Cu toate acestea, articolul 20 și articolul 31 alineatul (4) din regulamentul menționat continuă să se aplice până la 31 decembrie 2019.
(2)   Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență din anexă.
Articolul 62
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament se aplică de la această dată. Cu toate acestea, articolul 23 și articolul 33 alineatul (4) se aplică de la 1 ianuarie 2020, cu excepția articolului 33 alineatul (4) litera (c), care se aplică de la 1 ianuarie 2021.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 martie 2019.
Pentru Comisie
Președintele
Jean-Claude JUNCKER
(1)  JO L 193, 30.7.2018, p. 1.
(2)  Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (JO L 38, 7.2.2014, p. 2).
(3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).
(4)  Regulamentul (UE, Euratom) 2015/1929 al Parlamentului European și al Consiliului din 28 octombrie 2015 de modificare a Regulamentului (UE, Euratom) nr. 966/2012 privind normele financiare aplicabile bugetului general al Uniunii (JO L 286, 30.10.2015, p. 1).
(5)  Regulamentul delegat (UE) 2015/2461 al Comisiei din 30 octombrie 2015 de modificare a Regulamentului delegat (UE) nr. 110/2014 al Comisiei privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (JO L 342, 29.12.2015, p. 1).
(6)  Regulamentul delegat (UE) 2019/715 al Comisiei din 18 decembrie 2018 privind regulamentul financiar cadru pentru organele instituite în temeiul TFUE și al Tratatului Euratom și menționate la articolul 70 din Regulamentul (UE, Euratom) 2018/1046 al Parlamentului European și al Consiliului (JO L 122, 10.5.2019, p. 1).
(7)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).
(8)  Regulamentul (UE, Euratom ) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).
(9)  Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (JO L 283, 31.10.2017, p. 1).
(10)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
(11)  Regulamentul (CEE, Euratom, CECO) nr. 259/68 al Consiliului din 29 februarie 1968 de stabilire a Statutului funcționarilor Comunităților Europene, precum și a Regimului aplicabil celorlalți agenți ai acestor comunități și de instituire a unor măsuri speciale tranzitorii aplicabile funcționarilor Comisiei (JO L 56, 4.3.1968, p. 1).
(12)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).
ANEXĂ
Tabel de corespondență
Regulamentul delegat (UE) nr. 110/2014 al Comisiei
Prezentul regulament
Articolul 1
Articolul 1
Articolul 2
Articolul 2
Articolul 3
Articolul 3
Articolul 4
Articolul 4
Articolul 5
Articolul 5
Articolul 6
Articolul 6
Articolul 7
Articolul 8
Articolul 8
Articolul 9
Articolul 9
Articolul 10
Articolul 10
Articolul 12
Articolul 11
Articolul 13
Articolul 12
Articolul 14
Articolul 13
Articolul 15
Articolul 14
Articolul 16
Articolul 15
Articolul 17
Articolul 16
Articolul 19
Articolul 17
Articolul 20
Articolul 18
Articolul 21
Articolul 19
Articolul 22
Articolul 20
Articolul 23
Articolul 21
Articolul 24
Articolul 22
Articolul 25
Articolul 23
Articolul 26
Articolul 24
Articolul 27
Articolul 25
Articolul 18
Articolul 26
Articolul 28
Articolul 27
Articolul 29
Articolul 28
Articolul 30
Articolul 29
Articolul 31
Articolul 30
Articolul 32
Articolul 31
Articolul 33
Articolul 32
Articolul 34
Articolul 33
Articolul 43
Articolul 34
Articolul 44
Articolul 35
Articolul 45
Articolul 36
Articolul 46
Articolul 37
Articolul 42
Articolul 38
Articolul 47
Articolul 39
Articolele 48 și 53
Articolul 40
Articolele 47 și 50
Articolul 41
Articolul 50
Articolul 42
Articolul 51
Articolul 43
Articolul 52
Articolul 44
Articolul 47
Articolul 45
Articolul 47
Articolul 46
Articolul 54
Articolul 47
Articolul 55
Articolul 47a
Articolul 56
Articolul 47b
Articolul 57
Articolul 48
Articolul 58
Articolul 49
Articolul 59
Articolul 50
Articolul 60
Articolul 51
Articolul 62

Summary:
Regulamentul financiar-tip pentru organismele de parteneriat public-privat
Regulamentul financiar-tip pentru organismele de parteneriat public-privat
 
SINTEZĂ PRIVIND:
Regulamentul delegat (UE) 2019/887 privind modelul financiar-tip pentru organismele de parteneriat public-privat menționate la articolul 71 din Regulamentul (UE, Euratom) 2018/1046
CARE ESTE ROLUL ACESTUI REGULAMENT?
Regulamentul stabilește principiile și normele esențiale pe care organismele de parteneriat public-privat (organisme PPP)* reglementate de articolul 71 din regulamentul financiar (a se vedea sinteza) trebuie să le respecte atunci când adoptă propriile mecanisme financiare specifice. Scopul regulamentului delegat este de a asigura o bună gestiune financiară a fondurilor Uniunii Europene (UE) acordate acestor organisme. Fiecare organism PPP adoptă propriile norme financiare în conformitate cu regulamentul delegat. Organismele PPP se pot îndepărta de normele acestuia, din cauza nevoilor lor specifice, doar cu acordul prealabil al Comisiei Europene.
ASPECTE-CHEIE
Bugetul anual al organismului PPP trebuie să prevadă și să autorizeze toate veniturile și cheltuielile. Acesta acoperă:contribuția financiară a membrilor la costurile administrative și de funcționare; veniturile alocate unor cheltuieli specifice; veniturile generate de organismul PPP; cheltuielile, inclusiv cheltuielile administrative.Organismul PPP trebuie să respecte următoarele principii bugetare.Unitatea și exactitatea bugetară Toate veniturile și cheltuielile trebuie să fie înregistrate la o linie bugetară. Nicio cheltuială nu poate fi mai mare decât suma autorizată în buget. Anualitatea Exercițiul financiar al bugetului se derulează de la 1 ianuarie la 31 decembrie. Creditele de angajament* acoperă costurile totale înregistrate în mod legal în cursul exercițiului financiar. Creditele de plată* acoperă plățile efectuate pentru onorarea angajamentelor juridice asumate în exercițiul financiar în curs sau în exercițiile financiare anterioare. Echilibrul Veniturile și creditele de plată trebuie să fie echilibrate. PPP nu poate contracta împrumuturi în limitele bugetului său. Unitatea de cont Bugetul este întocmit și executat în euro. Pentru fluxurile de numerar, contabilul este autorizat să efectueze operațiuni în alte monede. Universalitatea Totalul veniturilor trebuie să acopere totalul plăților. Veniturile alocate pentru un anumit scop, cum ar fi veniturile provenite de la fundații, din subvenții, din cadouri și din moșteniri, se utilizează pentru acel scop specific. Specificitatea Creditele sunt alocate pentru un anumit scop, pe titluri și pe capitole. Directorul poate transfera credite de la un titlu sau capitol bugetar la altul, sub rezerva anumitor condiții. Buna gestiune financiară și performanța Plățile trebuie să respecte principiile economiei, eficienței și eficacității. Plățile se axează pe performanță, pe baza unor obiective și a unor indicatori pentru a măsura progresele înregistrate. Controlul intern al execuției bugetare Se aplică la toate nivelurile gestionării. Urmărește să obțină o asigurare rezonabilă cu privire la:eficacitatea, eficiența și economia operațiunilor;fiabilitatea raportării;protejarea activelor și a informațiilor;prevenirea, detectarea, corectarea și urmărirea fraudei și a neregulilor;gestionarea adecvată a riscurilor legate de tranzacțiile subiacente. Transparența Organismul PPP trebuie să își publice bugetul, beneficiarii plăților și alte informații relevante pe site-ul său web, într-un mod ușor accesibil, transparent și cuprinzător. În ceea ce privește conflictele de interese, organismul PPP publică în fiecare an pe site-ul său web declarațiile de interese ale membrilor Consiliului de conducere.Planificarea financiară prevede ca:organismul PPP să transmită Comisiei și celorlalți membri o estimare detaliată a veniturilor și a cheltuielilor pentru exercițiul financiar următor și un proiect de program de lucru anual până la 31 ianuarie; Consiliul de conducere al organismului PPP să adopte bugetul organismului PPP și schema de personal.Regulamentul face următoarele afirmații:Sarcinile ordonatorului de credite și ale contabilului sunt separate și incompatibile între ele. Directorul îndeplinește sarcinile ordonatorului de credite. Acestea includ:respectarea normelor financiare ale organismului PPP și a principiului bunei gestiuni financiare;efectuarea de controale înainte și, eventual, după efectuarea plăților;raportarea anuală către Consiliul de conducere prin prezentarea unui raport de activitate anual consolidat;acționarea, atunci când este necesar, pentru a proteja interesele financiare ale UE. Consiliul de conducere desemnează un contabil, responsabil cu:execuția corectă a plăților, încasarea corectă a veniturilor și recuperarea corectă a creanțelor;pregătirea și prezentarea conturilor;punerea în aplicare a normelor contabile și a planului de conturi;instituirea și validarea sistemelor contabile;gestionarea trezoreriei. Ordonatorii de credite și contabilii, membrii Consiliului de conducere și alte persoane implicate în execuția și gestionarea bugetului trebuie să evite orice conflict de interese.Organismele PPP trebuie să dispună de o funcție de audit intern. Auditorul intern al Comisiei îndeplinește acest rol prin:emiterea unor opinii privind riscurile, calitatea sistemelor de gestionare și control și a unor recomandări pentru eventuale îmbunătățiri; deplină independență în activitatea sa.Operațiunile de venituri și cheltuieli necesită:venituri: estimarea creanțelor, constatarea creanțelor de recuperat și recuperarea sumelor plătite în mod necuvenit; cheltuieli: fiecare element fiind angajat, lichidat, ordonanțat și plătit.Contribuțiile financiare ale organismului PPP trebuie să contribuie la realizarea unui obiectiv politic al UE cu rezultate specifice. Acestea pot varia de la rambursarea costurilor eligibile la finanțarea la rate forfetare.
Organismul PPP trebuie să informeze fără întârziere Comisia cu privire la cazurile de presupusă fraudă sau de presupuse alte nereguli.
Normele contabile impun ca organismul PPP:să instituie un sistem contabil care oferă informații exacte, complete și fiabile în timp util; să respecte procedurile standard atunci când furnizează documente justificative, situații financiare, rapoarte privind execuția bugetului, conturi provizorii și conturi finale și un raport anual privind gestiunea bugetară și financiară.Un auditor extern independent verifică conturile anuale ale organismului PPP, iar Parlamentul European este responsabil pentru aprobarea modului în care a fost executat bugetul („procedura de descărcare de gestiune”).
Personalul Comisiei și Curtea de Conturi au acces la spațiile și sediile organismului PPP pentru a efectua audituri, iar Oficiul European de Luptă Antifraudă (OLAF) poate efectua investigații, controale la fața locului și inspecții.
DE CÂND SE APLICĂ REGULAMENTUL?
Se aplică de la 30 mai 2019, cu excepția normelor privind raportul de activitate consolidat (articolul 23) și programul anual de lucru [articolul 33 alineatul (4)], care se aplică de la 1 ianuarie 2021.
CONTEXT
Pentru informații suplimentare, consultați:Regulamentul financiar aplicabil bugetului general al Uniunii – publicare (Comisia Europeană); Orientări privind evitarea și gestionarea conflictelor de interese în temeiul Regulamentului financiar – comunicare (Comisia Europeană).
TERMENI-CHEIE
Organisme de parteneriat public-privat. Organisme cu personalitate juridică instituite printr-un act de bază și însărcinate cu punerea în aplicare a unui parteneriat public-privat privind activitățile de cercetare și inovare și alte programe ale UE, astfel cum se menționează la articolul 71 din Regulamentul financiar. Aceste organisme valorifică atât sectorul public, cât și cel privat pentru a furniza bunuri și servicii furnizate în mod normal de primul. Organismele plasează diverse responsabilități și riscuri în sarcina partenerului privat, reducând în același timp constrângerile bugetare stricte asupra cheltuielilor publice.Acestea pot fi structurate în diferite moduri pentru a îndeplini o gamă largă de obiective în sectoare precum transporturile sau sănătatea.
Creditele de angajament. Promisiuni de efectuare a plății, cu condiția îndeplinirii anumitor condiții.
Creditele de plată. Cheltuieli din angajamente din exercițiul financiar curent sau din exercițiile financiare precedente.
DOCUMENTUL PRINCIPAL
Regulamentul delegat (UE) 2019/887 al Comisiei din 13 martie 2019 privind regulamentul financiar-tip pentru organismele de parteneriat public-privat menționate la articolul 71 din Regulamentul (UE, Euratom) 2018/1046 al Parlamentului European și al Consiliului (JO L 142, 29.5.2019, pp. 16-42)
DOCUMENTE CONEXE
Comunicare a Comisiei – Orientări privind evitarea și gestionarea conflictelor de interese în temeiul Regulamentului financiar (JO C 121, 9.4.2021, pp. 1-43)
Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, pp. 1-222)
Data ultimei actualizări: 05.11.2021